Ove Hygum (S), 2000-11-24:
Må jeg ikke sige tak for en debat.
Det glæder mig, at konklusionen efter den debat, der har været under dette dagsordenspunkt, er, at der ikke er noget flertal for det beslutningsforslag, der er ikke engang tilnærmelsesvist et flertal, og det er godt for arbejdsmiljøet i Danmark.
Jeg vil også benytte lejligheden til at sige, at jeg er noget foruroliget over forslagsstillernes dybtfølte engagement på det her område, når man ser på forslagsstillernes konkrete og eksakte viden om de faktiske forhold.
Nu har det været gjort til en interessant nyhed, at der ikke er deciderede formkrav til udarbejdelsen af en arbejdspladsvurdering.
Det ville have klædt forslagsstillerne at have sat sig ind i, at både små, mellemstore og store virksomheder opfordrer deres branchearbejdsmiljøråd og Arbejdstilsynet til at give dem nogle eksempler på, hvordan man kan gribe arbejdet an, og Arbejdstilsynet og branchearbejdsmiljørådene laver koncepter for, hvordan man griber en sådan proces an.
Der er virksomheder, der slet ikke behøver den slags, og de kan for den sags skyld lave det på et kaffefilter, som det nu er blevet bragt ind i debatten.
De findes som bekendt i flere størrelser, og så kan man selv vælge.
Der er krav til, at man skal gribe en proces systematisk an.
Om man gør det ved hjælp af de skemaer, hr. Thorkild Fransgaard viste heroppefra, må man selv afgøre, men jeg synes, det er vigtigt at bemærke, at Arbejdstilsynet og branchearbejdsmiljørådene yder en service
, når de bliver spurgt: Kan vi ikke få nogle ideer til, hvordan vi griber det her an?
Og det er værktøjer, som mange anvender. Men at få det drejet til, at det har man tvunget igennem på den eksakte måde, er altså helt at skyde over målet, og det er jo, synes jeg, bekymrende, når sådanne fejlagtige opfattelser af virkeligheden fører til, at vi skal diskutere et beslutningsforslag på et sådant grundlag.
Vi har været langt omkring.
Vi fik oven i købet oprullet hr. Knud Erik Kirkegaards politiske karriere, hvor man jo bliver nødt til at udtrykke sin taknemlighed over vestjyske vælgeres forbigående gode dømmekraft i perioden 1994-98.
Og jeg vil sige med hensyn til BST, som Venstres ordfører var inde på burde udsættes for konkurrence, at det er sådan i dag, at der er konkurrence på BST-området.
Min afsluttende bemærkning skal være samme bemærkning som i torsdags.
Hvad laver CD i dette selskab?
CD har ikke mindst for et års tid siden ved CD's politiske leder givet udtryk for nogle meget, meget sympatiske holdninger og tilgange til sikkerhed, sundhed og helbred, og jeg synes, man ved at indskibe sig i det her beslutningsforslag yder en signalforvirring, der er anerkendelsesværdig, hvilket næppe har været formålet.
Jeg synes rent ud sagt, det er for ringe, at ordførere fra den her talerstol siger: Jeg tror ikke, der er problemer for små virksomheder.
Og når man så får dokumenteret facts fra Danmarks Statistik, så kan man svinge sig op til at sige, at det godt kan være, der er problemer for små virksomheder. Det er uden for diskussion.
Det er dokumenteret årlig, og det er oplysninger, der årlig tilgår Arbejdsmarkedsudvalget her i Folketinget.
Der er problemer, og dem løser man ikke ved, at man fuldstændig opgiver enhver form for rammeregulering på området.